Tytti Tuppurainen

Tytti Johanna Tuppurainen (s. 18. helmikuuta 1976 Oulu) on suomalainen poliitikko. Hän on sosiaalidemokraattien neljännen kauden kansanedustaja Oulun vaalipiiristä. Hän on toiminut sosialidemokraattisen eduskuntaryhmän puheenjohtajana vuodesta 2023 lähtien.
Tuppuainen on suorittanut filosofian maisterin tutkinnon Oulun yliopistossa vuonna 2003. Hänet valittiin eduskuntaan vuoden 2011 eduskuntavaaleissa. Aikaisemmin hän on toiminut Rinteen hallituksen eurooppaministerinä vuonna 2019 ja Marinin hallituksen eurooppa- ja omistajaohjausministerinä vuosina 2019–2023.
Tuppurainen on profiloitunut kansainvälisistä asioista kiinnostuneena poliitikkona. Hän on johtanut muun muassa eduskunnan Saksan ja Yhdysvaltain ystävyysryhmiä. Hän toimi SDP:n vaalipäällikkönä vuoden 2015 eduskuntavaaleissa.
Ura.
Opinnot.
Tuppurainen valmistui ylioppilaaksi Merikosken lukiosta vuonna 1994 ja filosofian maisteriksi Oulun yliopistosta vuonna 2003. Hänen pääaineensa oli germaaninen filologia ja sivuaineita valtio-oppi ja sosiologia.
Tutkimus- ja kehityskoordinaattorina.
Ennen valintaansa eduskuntaan Tuppurainen työskenteli Oulun ammattikorkeakoulun tutkimus- ja kehityskoordinaattorina vuosina 2005–2011.
Poliittinen ura.
Tuppurainen on ollut Oulun kaupunginvaltuuston jäsen vuodesta 2000. 
Eduskuntaan Tuppurainen valittiin ensimmäisen kerran vuoden 2011 vaaleissa. Tuppurainen on toiminut suuren valiokunnan 2. varapuheenjohtajana sekä maa- ja metsätalousvaliokunnan jäsenenä. Eduskunnassa Tuppurainen toiminut myös Saksa-ystävyysryhmän puheenjohtajana ja Yhdysvallat-ystävyysryhmän varapuheenjohtajana. 
Marraskuussa 2014 Tuppurainen valittiin Demarinaisten puheenjohtajaksi. Hänen muita sosiaalidemokraattisen liikkeen luottamustehtäviään ovat mm. SDP:n puoluehallituksen jäsenyys 2012–2017 (nykyään Tuppurainen edustaa puoluehallituksessa Demarinaisia), Party of European Social Democrats PES:n puheenjohtajiston jäsenyys 2012 alkaen ja SDP:n Eurooppa-työryhmän puheenjohtajuus 2012 alkaen.
Lisäksi Tuppurainen on toiminut Pohjois-Pohjanmaan liiton maakuntavaltuuston puheenjohtajana, Suomen 4H-liiton hallituksen puheenjohtajana ja Oulun Kaupunginteatteri Oy:n hallituksen puheenjohtajana. Oulun yhteisen kirkkovaltuuston ja tuomiokirkkoseurakunnan seurakuntaneuvoston jäsenenä hän on toiminut 2010–2014.
Vuoden 2015 eduskuntavaaleissa Tuppurainen toimi SDP:n vaalipäällikkönä. Vuoden 2015 vaaleissa hänet valittiin uudestaan Oulun vaalipiiristä 20 vuoteen suurimmalla henkilökohtaisella äänimäärällä SDP:n listalta.
Vuoden 2019 eduskuntavaaleissa Tuppurainen valittiin eduskuntaan kolmannelle kaudelle 9404 äänellä. Vaalien jälkeen Tuppurainen toimi Antti Rinteen hallituksen eurooppaministerinä, ja Sanna Marinin hallitukseen hänet nimitettiin eurooppaministerin lisäksi omistajaohjausministeriksi.
Vuoden 2023 eduskuntavaaleissa Tuppurainen valittiin neljännellä kaudelle kansanedustajaksi. Syyskuussa 2023 hänet valittiin yksimielisesti sosialidemokraattisen eduskuntaryhmän puheenjohtajaksi, kun aiempi eduskuntaryhmän puheenjohtaja Antti Lindtman siirtyi puolueen puheenjohtajaksi.
Näkemykset.
Arvot.
Tuppurainen sijoittuu vaalikonevastausten perusteella poliittiseen keskustaan tai keskusta-vasemmistoon. "Ylen" vaalikoneessa Tuppurainen ei erotu vahvasti konservatiivina tai liberaalina. "Helsingin Sanomien" vaalikoneen käyttämällä GAL–TAN-jakaumalla Tuppuraisen näkemykset ovat kallellaan liberaalivihreyteen (GAL). HS:n vaalikoneeseen Tuppuraisen antamissa näkemyksissä korostuu voimakkaimmin maaseudun roolia koskevat mielipiteet.
Tuppurainen kannattaa pakkoruotsia.
Seksuaali- ja sukupuolipolitiikka.
Tuppurainen on allekirjoittanut Setan ehdokasitoumuksen eduskuntavaaleissa 2019 ja 2023. Ehdokassitoumuksen allekirjoittajana Tuppurainen on sitoutunut tukemaan sukupuoli- ja seksuaalivähemmistöjen tavoitteita eduskuntatyössään, vastustamaan syrjintää ja vihapuhetta sekä edistämään näiden ryhmien osallistumista päätöksentekoon.
Yksityiselämä.
Tuppuraisella on vuonna 2000 syntynyt tytär ja 2002 syntynyt poika. Hän avioitui heinäkuussa 2014 eduskunnan hallintojohtaja Pertti Rauhion kanssa.
1990-luvun lopussa Tuppurainen teki hallinto-oikeuteen kunnallisvalituksen oululaisen Riihi-säätiön intressipiiriin kuuluneista Taka-Lyötyn maakaupoista. Tapaus eteni korkeimpaan hallinto-oikeuteen saakka, missä Tuppurainen hävisi. Vuosina 1998 ja 2001 Riihi-säätiö myönsi Tuppuraiselle yhteensä 3000 euron opintostipendin, minkä johdosta Tuppuraista epäiltiin rikoksesta. Syyttäjän mukaan tämä apuraha käytettiin kunnallisvalituksen oikeudenkäyntikuluihin. Asiasta tehtiin vuonna 2008 syyttämättäjättämispäätös asian vanhentumisen takia eikä oikeuskäsittely vaikuttanut Tuppuraisen asemaan Pohjois-Pohjanmaan maakuntavaltuuston puheenjohtajana.